CELEX: 32021D1956
Language: sk
Date: 2021-11-10 00:00:00
Title: Vykonávacie rozhodnutie Komisie (EÚ) 2021/1956 z 10. novembra 2021 o zriadení a organizácii vedomostnej siete Únie v oblasti civilnej ochrany [oznámené pod číslom C(2021)7939] (Text s významom pre EHP)

11.11.2021   
               
               
                  SK
               
               
                  Úradný vestník Európskej únie
               
               
                  L 399/1
               
            
         VYKONÁVACIE ROZHODNUTIE KOMISIE (EÚ) 2021/1956
         z 10. novembra 2021
         o zriadení a organizácii vedomostnej siete Únie v oblasti civilnej ochrany
         
            
               [oznámené pod číslom C(2021)7939]
            
         
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na rozhodnutie Európskeho parlamentu a Rady č. 1313/2013/EÚ zo 17. decembra 2013 o mechanizme Únie v oblasti civilnej ochrany (1), a najmä na jeho článok 32 ods. 1 písm. h),
         keďže:
         
                     (1)
                  
                  
                     Cieľom mechanizmu Únie v oblasti civilnej ochrany (ďalej len „mechanizmus Únie“), ktorý je stanovený v rozhodnutí č. 1313/2013/EÚ, je posilňovať spoluprácu medzi Úniou a členskými štátmi a uľahčovať koordináciu v oblasti civilnej ochrany v záujme zlepšenia reakcie Únie na prírodné katastrofy a katastrofy spôsobené ľudskou činnosťou.
                  
               
                     (2)
                  
                  
                     V súlade s článkom 13 rozhodnutia č. 1313/2013/EÚ by sa mala zriadiť vedomostná sieť Únie v oblasti civilnej ochrany (ďalej len „vedomostná sieť“) s cieľom zhromažďovať, spracúvať a šíriť poznatky a informácie relevantné pre mechanizmus Únie, a to so zapojením príslušných aktérov v oblasti civilnej ochrany a zvládania katastrof, centier excelentnosti, univerzít a výskumných pracovníkov a na základe prístupu zameraného na viacnásobné nebezpečenstvo.
                  
               
                     (3)
                  
                  
                     V súlade s článkom 13 ods. 1 rozhodnutia č. 1313/2013/EÚ Komisia prostredníctvom vedomostnej siete podporuje súdržnosť postupov plánovania a rozhodovania podporou neustálej výmeny poznatkov a informácií týkajúcich sa všetkých oblastí činnosti v rámci mechanizmu Únie. Pri podpore neustálej výmeny poznatkov a informácií by Komisia prostredníctvom vedomostnej siete mala vypracovať strategické plány, v ktorých sa stanoví strategické smerovanie vedomostnej siete na nadchádzajúce roky.
                  
               
                     (4)
                  
                  
                     S cieľom vytvoriť synergie s inými príslušnými skupinami a sieťami by vedomostná sieť mala úzko spolupracovať s výborom uvedeným v článku 33 ods. 1 rozhodnutia č. 1313/2013/EÚ, ako aj s expertnými skupinami Komisie v oblasti civilnej ochrany a zvládania katastrof zaregistrovanými v Registri expertných skupín Komisie a podobných subjektov. Vedomostná sieť a Koordinačné centrum pre reakcie na núdzové situácie (ERCC) majú úzko spolupracovať s cieľom zabezpečiť pri svojich činnostiach komplementárnosť a vzájomnú podporu.
                  
               
                     (5)
                  
                  
                     Vedomostná sieť by nemala viesť k duplicite výsledkov iných iniciatív Komisie súvisiacich s rozsahom pôsobnosti siete, ale mala by tieto výsledky využívať.
                  
               
                     (6)
                  
                  
                     Na formálne zriadenie vedomostnej siete je potrebné prijať pravidlá, ktorými sa stanoví organizačná štruktúra a fungovanie vedomostnej siete.
                  
               
                     (7)
                  
                  
                     Organizačná štruktúra vedomostnej siete by mala pozostávať z poradných orgánov a zo sekretariátu. Poradnými orgánmi vedomostnej siete sú rada a pracovné skupiny pre jednotlivé piliere vedomostnej siete.
                  
               
                     (8)
                  
                  
                     Rada by mala v prvom rade pôsobiť ako strategické fórum, ktoré Komisii poskytuje strategické smerovanie, a mala by mať poradné funkcie dohľadu nad vedomostnou sieťou.
                  
               
                     (9)
                  
                  
                     Na zabezpečenie účinnej a efektívnej organizácie činnosti vedomostnej siete je potrebné zriadiť sekretariát vedomostnej siete. Sekretariát by mala zabezpečovať Komisia a mal by predovšetkým riadiť, spravovať a koordinovať vedomostnú sieť. Hlavnou funkciou sekretariátu je zabezpečovať súdržnosť, synergie a plynulý tok informácií v rámci vedomostnej siete, ako aj koordinovať činnosti vedomostnej siete v súlade so strategickým plánovaním.
                  
               
                     (10)
                  
                  
                     Vedomostná sieť a jej činnosti by mali byť štruktúrované do dvoch hlavných pilierov, a to do piliera pre rozvoj kapacít a piliera pre vedu, ktoré by mali poskytovať rámec pre kľúčové činnosti vedomostnej siete a podporovať výmeny založené na sieťach v rámci svojho rozsahu pôsobnosti. Cieľom piliera pre rozvoj kapacít by malo byť spájať, podporovať a posilňovať iniciatívy na rozvoj kapacít, ktoré sú relevantné pre zainteresované strany v oblasti civilnej ochrany a zvládania katastrof, s osobitným zameraním na mechanizmus Únie. Cieľom piliera pre vedu by malo byť spájať akademickú obec, odborníkov z praxe a subjekty prijímajúce rozhodnutia v rámci multidisciplinárnej, medziodvetvovej a cezhraničnej spolupráce s cieľom účinnejšie uplatňovať vedecké poznatky pri riadení rizika katastrof, a najmä pri činnostiach v oblasti prevencie a pripravenosti.
                  
               
                     (11)
                  
                  
                     Pilier pre rozvoj kapacít by sa mal zamerať na známe existujúce programy a projekty, ako je program odbornej prípravy a cvičení v rámci mechanizmu Únie, výmena expertov v oblasti civilnej ochrany, partnerstvá v rámci vedomostnej siete a program prevencie a pripravenosti v rámci mechanizmu Únie. Tieto programy by sa mali postupne a nepretržite konsolidovať a mali by byť doplnené ďalšími činnosťami zameranými na rozvoj kapacít. Pilier pre vedu by mal vychádzať z existujúcich vedeckých štruktúr a sietí podporujúcich mechanizmus Únie, najmä z Vedomostného centra pre riadenie rizika katastrof, ktoré spravuje Spoločné výskumné centrum Európskej komisie, ako aj z príslušných programov Horizont Európa, z ktorých sa financujú výskumné a inovačné akcie a súvisiace iniciatívy vytvárania sietí v oblasti riadenia rizika katastrof, a mal by tieto štruktúry, siete a programy integrovať.
                  
               
                     (12)
                  
                  
                     Pravidlá zverejňovania informácií členmi vedomostnej siete by mali byť v súlade s povinnosťou služobného tajomstva.
                  
               
                     (13)
                  
                  
                     Aby sa zabezpečila transparentnosť činností, ktoré vykonávajú orgány vedomostnej siete, Komisia by mala uverejňovať príslušné dokumenty zo zasadnutí na online platforme uvedenej v článku 13 ods. 1 písm. d) rozhodnutia č. 1313/2013/EÚ.
                  
               
                     (14)
                  
                  
                     Osobné údaje by sa mali spracúvať v súlade s nariadením Európskeho parlamentu a Rady (EÚ) 2018/1725 (2).
                  
               
                     (15)
                  
                  
                     Opatrenia stanovené v tomto rozhodnutí sú v súlade so stanoviskom výboru uvedeného v článku 33 ods. 1 rozhodnutia č. 1313/2013/EÚ,
                  
               PRIJALA TOTO ROZHODNUTIE:
         
            Článok 1
            Predmet úpravy
            Týmto rozhodnutím sa stanovuje organizačná štruktúra a fungovanie vedomostnej siete, zriaďuje sa rada, sekretariát a pracovné skupiny pilierov, pričom sa stanovuje ich zloženie a úlohy, ako aj pravidlá ich fungovania.
         
         
            Článok 2
            Vedomostná sieť Únie v oblasti civilnej ochrany
            Zriaďuje sa vedomostná sieť Únie v oblasti civilnej ochrany.
            Účelom tejto siete je dosahovanie cieľov a vykonávanie úloh stanovených v článku 13 rozhodnutia č. 1313/2013/EÚ.
         
         
            Článok 3
            Zloženie vedomostnej siete
            Organizačnú štruktúru vedomostnej siete tvoria tieto poradné orgány:
            
                        a)
                     
                     
                        rada;
                     
                  
                        b)
                     
                     
                        pracovné skupiny pilierov.
                     
                  
         
            Článok 4
            Rada
            Rada poskytuje Komisii poradenstvo pri riadení vedomostnej siete, pričom zabezpečuje plnenie celkového účelu vedomostnej siete spolu s jej hlavnými cieľmi v súlade s článkom 13 rozhodnutia č. 1313/2013/EÚ.
         
         
            Článok 5
            Členstvo v rade
            
               1.   Rada je zložená zo zástupcu Komisie a zástupcu každého členského štátu. Komisia a členské štáty nominujú do rady zástupcu a jeho náhradníka. Podporuje sa rodovo vyvážené zastúpenie.
            
            
               2.   Členovia rady zastupujúci členské štáty sa považujú za „členov typu D“ v zmysle článku 7 ods. 2 písm. d) rozhodnutia Komisie C(2016) 3301 final z 30. mája 2016, ktorým sa stanovujú horizontálne pravidlá vytvárania a fungovania expertných skupín Komisie.
            
         
         
            Článok 6
            Úlohy rady
            
               1.   Úlohy rady sú najmä tieto:
               
                           1.
                        
                        
                           poskytovanie poradenstva v súvislosti so strategickou orientáciou vedomostnej siete stanovenou Komisiou;
                        
                     
                           2.
                        
                        
                           preskúmavanie, monitorovanie a zabezpečovanie súladu s rokovacím poriadkom, politikou členstva a riadenia vedomostnej siete;
                        
                     
                           3.
                        
                        
                           schvaľovanie výročnej správy vedomostnej siete;
                        
                     
                           4.
                        
                        
                           podávanie správ o svojej činnosti výboru uvedenému v článku 33 ods. 1 rozhodnutia č. 1313/2013/EÚ.
                        
                     
            
               2.   Komisia zabezpečí, aby rada svoju prácu úzko koordinovala s výborom uvedeným v článku 33 ods. 1 rozhodnutia č. 1313/2013/EÚ, ako aj s expertnými skupinami Komisie v oblasti civilnej ochrany a zvládania katastrof zaregistrovanými v Registri expertných skupín Komisie a podobných subjektov.
            
         
         
            Článok 7
            Fungovanie rady
            
               1.   Rade predsedá zástupca Komisie a spolupredsedá jej zástupca členského štátu, ktorý v čase zasadnutia vykonával predchádzajúce rotujúce predsedníctvo Rady Európskej únie. Zástupca Komisie zvoláva zasadnutie po porade so spolupredsedom aspoň raz ročne. Zasadnutia rady sa konajú osobne alebo na diaľku.
            
            
               2.   Predseda a spolupredseda s pomocou sekretariátu vypracujú program zasadnutia a rozošlú ho členom rady. Členovia rady môžu najneskôr na začiatku zasadnutia z vlastnej iniciatívy navrhnúť body, ktoré sa majú zaradiť do programu. Program schvaľuje rada na začiatku každého zasadnutia.
            
            
               3.   Rada prijme svoj rokovací poriadok na základe štandardného rokovacieho poriadku expertných skupín, ktorý prijala Komisia (3).
            
            
               4.   Rada prijíma nezáväzné odporúčania a správy na základe konsenzu. V prípade nedosiahnutia konsenzu sa o nezáväzných odporúčaniach alebo správach hlasuje, pričom sa na ich prijatie vyžaduje jednoduchá väčšina prítomných členov.
               Nezáväzné odporúčania a správy prijaté radou majú prípravnú povahu a ich účelom je prispievať k práci výboru uvedeného v článku 33 ods. 1 rozhodnutia č. 1313/2013/EÚ.
            
         
         
            Článok 8
            Náhrada výdavkov, ktoré vznikli členom rady
            
               1.   Členovia rady nie sú za poskytované služby odmeňovaní.
            
            
               2.   Cestovné výdavky a výdavky na ubytovanie, ktoré členom rady vznikli v súvislosti s účasťou na zasadnutiach, uhrádza Komisia v súlade s ustanoveniami (4) platnými v rámci Komisie.
            
            
               3.   Náhrada za výdavky uvedené v odseku 2 sa poskytuje do výšky dostupných finančných prostriedkov, ktoré sa prideľujú v rámci ročného postupu prideľovania finančných prostriedkov.
            
         
         
            Článok 9
            Piliere vedomostnej siete
            
               1.   Piliere vedomostnej siete sú fóra, na ktorých sa iniciujú, plánujú, navrhujú a vykonávajú činnosti, ktoré majú celkovo prispievať k cieľom vedomostnej siete v súlade s článkom 13 ods. 1 rozhodnutia č. 1313/2013/EÚ.
            
            
               2.   Cieľom piliera pre rozvoj kapacít je spájať, podporovať a posilňovať iniciatívy na rozvoj kapacít, ktoré sú relevantné pre zainteresované strany v oblasti civilnej ochrany a zvládania katastrof, s osobitným zameraním na mechanizmus Únie.
            
            
               3.   Cieľom piliera pre vedu je spájať akademickú obec, odborníkov z praxe a subjekty prijímajúce rozhodnutia v rámci multidisciplinárnej, medziodvetvovej a cezhraničnej spolupráce s cieľom účinnejšie uplatňovať vedecké poznatky pri riadení rizika katastrof, a najmä pri činnostiach v oblasti prevencie a pripravenosti.
            
         
         
            Článok 10
            Členstvo v pracovných skupinách pilierov a činnosť týchto skupín
            
               1.   Pracovné skupiny pilierov sú zložené zo zástupcu Komisie, zástupcu každého členského štátu a každého zúčastneného štátu mechanizmu Únie.
            
            
               2.   Členovia pracovných skupín pilierov zastupujúci členské štáty sa považujú za „členov typu D“ v zmysle článku 7 ods. 2 písm. d) rozhodnutia Komisie C(2016) 3301 final z 30. mája 2016, ktorým sa stanovujú horizontálne pravidlá vytvárania a fungovania expertných skupín Komisie.
               Členovia pracovných skupín pilierov zastupujúci zúčastnené štáty mechanizmu Únie sa považujú za „členov typu E“ v zmysle článku 7 ods. 2 písm. e) rozhodnutia Komisie C(2016) 3301 final z 30. mája 2016, ktorým sa stanovujú horizontálne pravidlá vytvárania a fungovania expertných skupín Komisie.
            
            
               3.   Pracovným skupinám predsedá zástupca Komisie.
            
            
               4.   Činnosť pracovných skupín pilierov je vymedzená rokovacím poriadkom vedomostnej siete prijatým radou v súlade s článkom 7.
            
            
               5.   Pracovné skupiny pilierov neprijímajú žiadne odporúčania ani správy.
            
         
         
            Článok 11
            Úlohy pracovných skupín pilierov
            
               1.   Pracovné skupiny piliera pre rozvoj kapacít a piliera pre vedu podporujú prácu vedomostnej siete.
            
            
               2.   Úlohy pracovných skupín pilierov sú najmä tieto:
               
                           a)
                        
                        
                           posudzovanie potrieb mechanizmu Únie a členských štátov a zúčastnených štátov mechanizmu Únie, smerovanie príslušných iniciatív zdola nahor do vedomostnej siete a navrhovanie činností v rámci strategickej orientácie vedomostnej siete;
                        
                     
                           b)
                        
                        
                           vykonávanie a propagácia činností pilierov s podporou sekretariátu a hľadanie synergií medzi iniciatívami oboch pilierov;
                        
                     
                           c)
                        
                        
                           podávanie správ rade o svojej činnosti.
                        
                     
            
               3.   Pracovné skupiny môžu z vlastnej iniciatívy na základe potrieb svojich členov a/alebo priorít založených na rizikách alebo scenároch zriaďovať podskupiny pre konkrétne témy.
            
            
               4.   Pracovné skupiny zabezpečujú vhodné informačné toky a koordináciu medzi oboma piliermi a ich príslušnými činnosťami.
            
         
         
            Článok 12
            Náhrada výdavkov, ktoré vznikli členom pracovných skupín pilierov
            Na cestovné výdavky a výdavky na ubytovanie členov pracovných skupín pilierov sa uplatňuje článok 8
         
         
            Článok 13
            Pozorovatelia
            
               1.   Zúčastnené štáty mechanizmu Únie majú v rade štatút pozorovateľa. Každý zúčastnený členský štát nominuje do rady ako pozorovateľa zástupcu a jeho náhradníka. Podporuje sa rodovo vyvážené zastúpenie.
            
            
               2.   Pozorovatelia sa zúčastňujú na diskusiách a poskytujú odborné znalosti. Nemajú však hlasovacie práva.
            
            
               3.   Pozorovatelia sa považujú za „členov typu E“ v zmysle článku 7 ods. 2 písm. e) rozhodnutia Komisie C(2016) 3301 final z 30. mája 2016, ktorým sa stanovujú horizontálne pravidlá vytvárania a fungovania expertných skupín Komisie.
            
         
         
            Článok 14
            Sekretariát
            
               1.   Sekretariát podporuje prácu orgánov vedomostnej siete s cieľom zabezpečiť ich koordináciu, súdržnosť a výmenu informácií.
            
            
               2.   Sekretariát zabezpečuje Komisia.
            
            
               3.   Úlohy sekretariátu sú:
               
                           a)
                        
                        
                           príprava a zabezpečovanie vykonávania strategických plánov, ako aj činností schválených v ročnom alebo viacročnom pracovnom programe mechanizmu Únie v oblasti civilnej ochrany;
                        
                     
                           b)
                        
                        
                           riadenie, správa a koordinácia činností vedomostnej siete;
                        
                     
                           c)
                        
                        
                           podávanie správ o činnostiach vedomostnej siete.
                        
                     
            
               4.   Sekretariát v prípade potreby pomáha na zasadnutiach poradných orgánov vedomostnej siete.
            
         
         
            Článok 15
            Dôvernosť
            Členovia rady, sekretariát a pracovné skupiny pilierov dodržiavajú povinnosť zachovávať služobné tajomstvo stanovenú v zmluvách a v ich vykonávacích predpisoch, ako aj bezpečnostné predpisy Komisie týkajúce sa ochrany utajovaných skutočností EÚ stanovené v prílohe k rozhodnutiu Komisie (EÚ, Euratom) 2015/444 (5). Ak členovia tieto povinnosti nedodržia, Komisia prijme náležité opatrenia.
         
         
            Článok 16
            Transparentnosť
            
               1.   Pokiaľ ide o zloženie vedomostnej siete, v Registri expertných skupín Komisie a podobných subjektov a na online platforme, ktorá podporuje a uľahčuje vykonávanie rôznych úloh uvedených v článku 13 ods. 1 písm. d) rozhodnutia č. 1313/2013/EÚ, sa uverejnia tieto údaje:
               
                           a)
                        
                        
                           názvy členských štátov zastúpených orgánmi, ktoré sú členmi rady, a názvy pracovných skupín pilierov;
                        
                     
                           b)
                        
                        
                           názvy orgánov zastupujúcich zúčastnené štáty mechanizmu Únie v pracovných skupinách pilierov;
                        
                     
                           c)
                        
                        
                           názvy orgánov zastupujúcich zúčastnené štáty mechanizmu Únie, ktorým bol udelený štatút pozorovateľa v rade.
                        
                     
            
               2.   Všetky dokumenty zo zasadnutí orgánov vedomostnej siete vrátane programov, zápisníc a príspevkov účastníkov sa sprístupnia v Registri expertných skupín Komisie a uverejnia sa na tej istej online platforme, ktorá je uvedená v článku 13 ods. 1 písm. d) rozhodnutia č. 1313/2013/EÚ. Najmä program zasadnutia a iné relevantné podkladové dokumenty sa uverejňujú v dostatočnom predstihu pred zasadnutím a následne sa včas uverejní zápisnica. Výnimky z uverejňovania sa obmedzujú len na prípady, keď by v dôsledku zverejnenia dokumentu mohlo dôjsť k porušeniu ochrany verejného alebo súkromného záujmu, ako sa vymedzuje v článku 4 nariadenia (ES) č. 1049/2001 (6).
            
         
         
            Článok 17
            Ochrana osobných údajov
            Každé spracovanie osobných údajov na účely tohto rokovacieho poriadku musí byť v súlade s nariadením (EÚ) 2018/1725.
         
         
            Článok 18
            Adresáti
            Toto rozhodnutie je určené členským štátom.
         
         
            V Bruseli 10. novembra 2021
            
               
                  Za Komisiu
               
               
                  člen Komisie
               
               Janez LENARČIČ
            
         
         
            (1)  Ú. v. EÚ L 347, 20.12.2013, s. 924.
         
            (2)  Nariadenie Európskeho parlamentu a Rady (EÚ) 2018/1725 z 23. októbra 2018 o ochrane fyzických osôb pri spracúvaní osobných údajov inštitúciami, orgánmi, úradmi a agentúrami Únie a o voľnom pohybe takýchto údajov, ktorým sa zrušuje nariadenie (ES) č. 45/2001 a rozhodnutie č. 1247/2002/ES (Ú. v. EÚ L 295, 21.11.2018, s. 39).
         
            (3)  Príloha 3 k rozhodnutiu Komisie C(2016) 3301 final z 30. mája 2016, ktorým sa stanovujú horizontálne pravidlá vytvárania a fungovania expertných skupín Komisie.
         
            (4)  Rozhodnutie Komisie K(2007) 5858 z 5. decembra 2007 – Pravidlá o úhrade nákladov pre expertov mimo Komisie, ktorí boli pozvaní na zasadnutia Komisie.
         
            (5)  Rozhodnutie Komisie (EÚ, Euratom) 2015/444 z 13. marca 2015 o bezpečnostných predpisoch na ochranu utajovaných skutočností EÚ (Ú. v. EÚ L 72, 17.3.2015, s. 53).
         
            (6)  Nariadenie Európskeho parlamentu a Rady (ES) č. 1049/2001 z 30. mája 2001 o prístupe verejnosti k dokumentom Európskeho parlamentu, Rady a Komisie (Ú. v. ES L 145, 31.5.2001, s. 43).